DA-steun by Afrikaanse Wes-Kapenaars daal steeds skerpMmusi Maimane, leier van die DA. As die gevaarligte oor die DA se afname in steun by Wes-Kaapse Afrikaanse kiesers nog nie tevore geflikker het nie, kan selfs die mees selfingenome onder die party se provinsiale en nasionale leierskap nou nie meer die skelrooi boodskap van kritiek uit hierdie lojale reservoir DA-stemme miskyk nie. In twee tussenverkiesings verlede week het die DA se agteruitgang, wat sedert November in ’n al meer verteenwoordigende groep Wes-Kaapse Afrikaanse gebiede voorkom, dramaties voortgeduur, al het die party albei wyke net-net behou. Die ANC het in die Wes-Kaap beter gevaar te midde van ’n wegblystem deur kiesers wat in 2014 en 2016 DA gestem het, en die EFF se patetiese vertoning in verkiesings in die land se kusprovinsies is nie juis besig om te verbeter nie. Dit steek sleg af teen hul vertonings in binnelandse provinsies. In Saldanha wyk 3 (White City en ’n deel van die seefront) was die swaai teen die DA 17 persentasiepunte sedert 2016. Me. Charleen van Nooi (DA) het 693 stemme gekry teenoor die ANC se 512, Icosa se 75 stemme en die EFF se 32. Oudtshoorn wyk 13 omvat ’n deel van die oorwegend bruin woonbuurt Bridgton, en hier was die swaai teen die DA 10 persentasiepunte sedert 2016. Mnr. Marcellis Theyse (DA) het gewen met 986 stemme teen 864 vir die ANC, 77 vir die ACDP en 32 vir die EFF. DA-bronne meen daar is verskeie redes vir die party se voortgesette Wes-Kaapse agteruitgang. Eerstens gaan stem geharde DA-ondersteuners steeds, wat die DA darem net-net laat wen. Kiesers wat minder sterk voel oor die politiek, en veral sedert 2014 nietemin in groot getalle DA gestem het, bly tuis en voer aan dat hulle afgesit word deur die nydigheid en binnegevegte in die DA, waaronder die veldtog teen mev. Patricia de Lille, voormalige Wes-Kaapse DA-leier en mees prominente Afrikaanse lid van die party. De Lille is ook die mees prominente bruin leier in die party, maar tans voer die DA ’n onverkwiklike stryd teen haar. Kiesers vind dit onaantreklik. In die ANC se guns in die Wes-Kaap tel die verdwyning van oudpres. Jacob Zuma, wat uiters ongewild by alle definieerbare kiesersmarkte in die Wes-Kaap was. Daar was ook twee tussenverkiesings in KwaZulu-Natal, waar die IVP sy groei in plattelandse gebiede voortgesit het, en die DA ’n goeie vertoning in sy hartland gelewer het om die Wes-Kaapse teleurstelling bietjie teen te werk. Die IVP het Nkandla wyk 7 (’n deel van die Nkandla-woud en landelike gebiede daaromheen) met ’n ietwat vergrote meerderheid behou. Mnr. Nkosinathi Khumalo (IVP) het 1 441 stemme gekry teen die ANC se 1 223, die NFP se 34 en die EFF se skamele 4 stemme. Dis ’n swaai van 2 persentasiepunte na die IVP sedert 2016. Die Ethekwini-metro in Durban se wyk 10 is die rykmansbuurte Kloof, Winston Park en Gillits tussen Pinetown en Pietermaritzburg. Dit is miskien die mees bloubloed DA-gebied in die land – in die munisipale verkiesing van 1995 en 1996, wat absoluut rampspoedig was vir die destydse DP, was die indertydse buite-Westelike substruktuur van Durban (gesetel in Kloof) die enigste munisipale substruktuur in die hele land waar die DP die NP geklop het. Verlede week het die bekende en charismatiese mnr. Tex Collins van die DA weer so gemaak deur 5 991 stemme te trek teen 324 vir die ANC, 24 vir die EFF en 19 vir die IVP. Dit verteenwoordig ’n swaai van 3 persentasiepunte na die DA sedert 2016.